Gie Miles, sires de Noiers, fais savoir à touz ces qui verront ces lettres que lou don e l’aumone que fist jadis messires Clarambauz, sires de Noiers, à l’abaie de Ponteigni, des paistures et de ceu que les bestes des deus grainges de Vilers et de Aigremont puissent aler framchement à l’aisance de la rivière de Seneien, et soient quites et délivrés per lou seul chatel randent se eles meffont: gie vuil e otroi e conferm à touz jourz, pour moi e pour touz mes hors e me succeseurs, c’est à dire que l’an puisse mener lesdites bestes à ma rivière de Seneien e soient quites et délivrés per lou chatel randent, se elles meffont; et que l’an les puisse laver et abeuvrer et aisier en ma dite rivière, quant mestiers leur sera, des hors esniavant, sanz contredit. Et après gie vuil que tuit saichent que lou poulain que cil de Ponteigni m’ont otroié à ma vie, per les covenances qui sunt entre moi et aus, e lou me randent chasqun an: Gie ne lou doi prendre mais que tant comme je vivrai, et que cil de Ponteigni ne seront tenu à randre poulain à nul de mes hors, ne de mes successeurs après ma mort, eins en seront quite à touz jourz. Et pour ceu que ces choses ne soient rapelées des hors ennavant, ne par moi ne par autre, gie en ai bailées ces leitres à ces de Ponteigni seelées de mon grand seel, en tesmoiniage. Ceu fu fait en l’an de Grâce mil et deuz cenz et soixante-trois, ou mois de janvier.